Pelle Dragsted (EL), 2025-12-18:
Tak for det, formand.
Jeg tager ordet i dag, fordi jeg synes, befolkningen egentlig har ret til at vide, hvad det er, Folketinget lige nu er i gang med at vedtage, nemlig en massiv og helt urimelig og uforklarlig lønforhøjelse til os selv, til medlemmer af Folketinget, på omkring 60.000 kr. om året.
Det er altid i den situation, at samme Folketing, som nu tildeler sig en gigantisk lønforhøjelse, samtidig lige har skåret i ydelserne til mennesker ramt af arbejdsløshed i det her land.
I den situation synes man så, at man skal tildele sig selv en julegave i form af lønstigninger på 60.000 kr. for folketingsmedlemmer og mange hundredtusinder kroner for ministre.
Det er en lønstigning, som jeg tror de fleste danskere kun kan drømme om, men de har jo heller ikke det privilegie, vi har, nemlig at lovgive om vores egen løn, men det har I, Folketingets medlemmer, og det privilegie bruger I så i dag til at sætte jeres egen løn massivt op.
Så undskyldningen, som partierne bag den her skammelige lov er kommet med, er jo, at man så samtidig skærer i politikernes alt for lukrative pensionsforhold.
Det er rigtigt, men helt ærligt, det er da den ringeste undskyldning, for hvorfor i alverden skal vi politikere kompenseres for at afskaffe et helt urimeligt privilegie.
Vi kunne da bare fjerne privilegierne, slut!
Vi skal da ikke belønnes, fordi vi skal have nogle pensionsforhold, som bare ligner almindelige menneskers pensionsforhold lidt mere.
Det skal vi da ikke belønnes for med en kæmpe lønstigning, og det er jo derfor, at Enhedslisten stillede et meget enkelt ændringsforslag: Væk med pensionsprivilegier, og slut!
Det kan man måske godt forstå, for der er jo ikke nogen god forklaring på det her.
En af de påstande, regeringen og aftalepartierne bag den her skammelige lov er kommet med, er at sige, at der er tale om en samlet besparelse, når man altså hæver lønnen og sænker pensionen.
Hvad de bare lige glemmer at fortælle, er, at den besparelse kommer i – og hold nu fast – 2075, altså 50 år ude i fremtiden.
I mellemtiden koster den her aftale skatteyderne dyrt – 35 mio. kr. om året.
Opsummeret og akkumuleret betyder det en udgift på over 1 mia. kr.
Hvis jeg bare lige skal sammenligne med noget, har regeringen besluttet, at man vil bruge 15 mio. kr. på at forsøge at redde de mange tusind mennesker, som nu er truet af hjemløshed på grund af regeringens kontanthjælpsreform.
Der kan man sende 15 mio. kr., som kan smøres ud på landets kommuner.
Det er mindre end halvdelen af, hvad man nu sætter sin egen løn op med her, før man går på juleferie.
Så for at opsummere: Det her er en skammelig lov, og det er en hån mod hårdtarbejdende danskere, som er hårdt presset på deres økonomi.
Det er en hån mod folkepensionister og førtidspensionister, som står ude i supermarkedet og skal vende hver en krone, og det er en hån imod de små selvstændige, som er hårdt presset af voksende omkostninger på kassekreditter og husleje og alt muligt andet.
Vi burde være optagede her i den her sal af almindelige menneskers vilkår og ikke af vores egne.
Jeg håber virkelig, at ordførerne for de mange partier, alt for mange partier efter min mening, som står bag den her aftale, har modet til at gå op på den her talerstol nu, hvor man har chancen igen for at forsvare den lov og den aftale, for ellers vil jeg igen tage mig den frihed at kalde jer for nogle kyllinger.